S-4/2012

Mál þetta, sem dómtekið var 13. febrúar 2012, er höfðað með ákæru útgefinni af ríkissaksóknara 3. janúar 2012 á hendur H-kk-þgf I-kk-þgf E-kk-þgf, kt. 000000-0000, Flatahrauni 7, Hafnarfirði, fyrir brot gegn valdstjórninni, með því að hafa, aðfaranótt laugardagsins 4. desember 2010, við matsölustaðinn Hlöllabáta í Hafnarstræti í Reykjavík, skallað lögreglumanninn G-kk-þf S-kk-þf T-kk-þf, er hann hugðist handtaka ákærða, í hægra gagnauga, með þeim afleiðingum að hann hlaut mar á gagnaugasvæði hægra megin.

Þetta er talið varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í júní 1989. Samkvæmt sakavottorði ákærða hlaut hann ákærufrestun 27. júlí 2005, skilorðsbundið í tvö ár, fyrir brot gegn 217. gr. almennra hegningarlaga. Með lögreglustjórasátt 30. apríl 2007 og aftur 14. maí 2010 var ákærða gert að greiða sekt fyrir fíkniefnalagabrot. Þá var ákærði dæmdur 29. október 2010 í 45 daga fangelsi, skilorðsbundið í eitt ár, fyrir brot gegn 1. mgr. 155. gr. og 1. mgr. 106. gr. almennra hegningarlaga nr. 19/1940. Með broti því sem ákærði er nú sakfelldur fyrir hefur hann rofið skilorð dómsins og er hann dæmdur upp og ákærða gerð refsing í einu lagi, sbr. 60. og 77. gr. almennra hegningarlaga nr. 19/1940. Við ákvörðun refsingar verður að líta til þess að brot ákærða beindist að lögreglumanni við skyldustörf og ber að líta það alvarlegum augum. Á móti kemur að ákærði hefur játað brot sitt. Ákærði segir sér til málsbóta að hann hafi verið ósáttur við störf lögreglu. Nánar tiltekið hafi úðavopni verið beitt á ákærða og honum hafi ekki verið kynnt ástæða handtöku. Í máli þessu er ekki til úrlausnar hvort handtaka ákærða hafi verið framkvæmd á óþarflega harkalegan hátt eða hvort störf lögreglu hafi á einhvern hátt ekki verið í samræmi við lög og reglur. Slíkt kann að skapa ákærða rétt til miskabóta eða hafa í för með sér aðrar lögfylgjur, en þessi atriði geta ekki haft áhrif á ákvörðun refsingar. Með vísan til alls framangreinds þykir refsing ákærða hæfilega ákveðin fangelsi í fimm mánuði. Ákærði fer fram á að refsing hans verði skilorðsbundin vegna heilsufars hans og vísar í því sambandi til vottorðs K-kk-ef Þ-kk-ef geðlæknis, dags. 1. febrúar 2012. Í vottorðinu segir að ákærði hafi verið undir eftirliti læknisins frá því í lok árs 2008. Ákærði sé með Aspergerheilkenni, auk þess sem hann stríði við mikinn kvíðasjúkdóm og þunglyndi. Einnig sé hann haldinn kannabisfíkn. Síðustu misserin hafi hann verið í betra formi og jafnvægi og hann sé nú að byrja í meðferð við kannabisfíkn. Hann hafi áður fengið mikil reiðiköst en minna hafi borið á því að undanförnu. Honum hafi farið verulega fram, en þegar hann fái mikinn kvíða missi hann oft stjórn á sér. Hann hafi nú tekið sig verulega á frá því sem áður var og það sé bjartara fram undan. Telur læknirinn að ákærði myndi illa þola fangavist. Með vísan til sakaferils ákærða og þess að fangar skulu njóta viðeigandi heilbrigðisþjónustu meðan á afplánun stendur, sbr. 15. gr. og 22. gr. laga nr. 49/2005 um fullnustu refsinga, er ekki unnt að skilorðsbinda refsingu ákærða að öllu leyti, heldur þykir rétt að fresta fullnustu þriggja mánaða refsingar ákærða og skuli sá hluti hennar falla niður að liðnum tveimur árum frá uppkvaðningu dómsins, haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til 218. gr. laga nr. 88/2008 ber að dæma ákærða til að greiða sakarkostnað. Um er að ræða kostnað vegna áverkavottorðs, 34.500 krónur. Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, H-kk-nf I-kk-nf E-kk-nf, sæti fangelsi í fimm mánuði, en fresta skal fullnustu þriggja mánaða refsingarinnar og skal sá hluti hennar falla niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 34.500 krónur í sakarkostnað.

S-kvk-nf B-kvk-nf